|  |
| --- |
| PATVIRTINTA |
| Klaipėdos miesto savivaldybės |
| tarybos 2015 m. liepos 31 d. |
| sprendimu Nr. T2-188 |

**Klaipėdos miesto sporto tarybos prie Klaipėdos miesto savivaldybės tarybos NUOSTATAI**

**I SKYRIUS**

**BendroSIOS NUOSTATOS**

1. Klaipėdos miesto sporto tarybos prie Klaipėdos miesto savivaldybės tarybos nuostatai (toliau – Nuostatai) reglamentuoja Klaipėdos miesto sporto tarybos prie Klaipėdos miesto savivaldybės tarybos (toliau – Sporto taryba) veiklos tikslus, uždavinius, funkcijas, teises bei pareigas ir darbo organizavimą.

2. Sporto taryba – prie Klaipėdos miesto savivaldybės tarybos (toliau – Savivaldybės taryba) visuomeniniais pagrindais veikiantis patariamasis kolegialus organas. Sporto taryba atstovauja visuomenės interesams, vykdo konsultavimo funkcijas formuojant strateginius ir praktinius miesto sporto klausimus bei įgyvendinant sporto politiką Klaipėdos mieste.

3. Sporto taryba savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Savivaldybės tarybos sprendimais, Europos sporto chartija, Europos sporto visiems chartija, šiais Nuostatais ir kitais norminiais teisės aktais.

4. Sporto tarybos veikla grindžiama teisėtumo, demokratiškumo, viešumo, teisingumo principais.

5. Sporto tarybos išvados ir pasiūlymai yra rekomendacinio pobūdžio. Jie teikiami Savivaldybės tarybai ir Klaipėdos miesto savivaldybės administracijos (toliau – Savivaldybės administracija) kūno kultūrą ir sportą kuruojančioms struktūroms.

6. Šiuos Nuostatus tvirtina ir keičia Savivaldybės taryba.

**II SKYRIUS**

**SPORTO TARYBOS uždaviniai ir funkcijos**

7. Sporto tarybos tikslas – analizuoti sporto situaciją Klaipėdos mieste ir teikti siūlymus savivaldybės institucijoms dėl sporto politikos įgyvendinimo.

8. Pagrindinis Sporto tarybos uždavinys – padėti įgyvendinti Klaipėdos miesto savivaldybės strateginį veiklos planą ir Kūno kultūros ir sporto plėtros programą.

9. Sporto taryba, įgyvendindama šį uždavinį, atlieka šias funkcijas:

9.1. teikia pasiūlymus ir išvadas Savivaldybės administracijos Ugdymo ir kultūros departamento Sporto ir kūno kultūros skyriui (toliau – Sporto skyrius) bei Savivaldybės tarybos komitetui, kuruojančiam kūno kultūrą ir sportą:

9.1.1. dėl mieste vykdomų tarptautinių sporto renginių, akcijų „Sportas visiems“, festivalių, sporto šakų varžybų kokybės, finansavimo ir optimizavimo;

9.1.2. dėl miesto biudžetinių ir viešųjų sporto įstaigų, kurių steigėja ar dalininkė yra savivaldybė, veiklos optimizavimo;

9.1.3. dėl sporto klubų, federacijų, asociacijų ar sąjungų pateiktų paraiškų (projektų) dalinio finansavimo bei veiklos programų priskyrimo Kūno kultūros ir sporto plėtros programos priemonėms (klubai, atstovaujantys Klaipėdai, judėjimą „Sportas visiems“ plėtojančios sporto organizacijos ir t. t.);

9.1.4. dėl kasmetinio sporto šakų veiklos monitoringo, paskirstymo ar perskirstymo į strategines (prioritetines) ir kitas grupes;

9.1.5. dėl sporto šakų (klubų), įvairiomis formomis gaunančių savivaldybės dalinį finansavimą veiklos programoms vykdyti, metinių (sezono) veiklos ataskaitų;

9.2. deleguoja atstovus į darbo grupes ar komisijas, kurios nagrinėja ir teikia siūlymus dėl sporto šakų plėtros, sporto infrastruktūros plėtros, stipendijų skyrimo olimpinės pamainos sportininkams, dalinio nevyriausybinių sporto organizacijų finansavimo;

9.3. informuoja visuomenę apie Sporto tarybos tikslus ir veiklą, vykdo kitas funkcijas sprendžiant savivaldybės kūno kultūros ir sporto klausimus.

**III SKYRIUS**

**SPORTO TARYBOS TEISĖS IR PAREIGOS**

10. Sporto taryba turi teisę:

10.1. nustatyta tvarka gauti reikiamą informaciją ir dokumentus kūno kultūros ir sporto plėtros klausimais iš sporto organizacijų, savivaldos institucijų;

10.2. analizuoti sporto situaciją Klaipėdos mieste, dalytis informacija su visomis miesto sporto organizacijomis ir teikti siūlymus savivaldybės institucijoms dėl sporto politikos įgyvendinimo;

10.3. kviesti į posėdžius visų sporto organizacijų (federacijų, klubų, biudžetinių sporto įstaigų ir kt.) ir kitų suinteresuotų institucijų (Klaipėdos universiteto, Žurnalistų sąjungos, Savivaldybės tarybos komitetų, kuruojančių sporto ir kūno kultūros klausimus, ir kt.) atstovus, taip pat sportininkus ir trenerius.

11. Sporto taryba kiekvienais metais, bet ne vėliau kaip iki vasario 15 d., pateikia praėjusių metų ataskaitą Savivaldybės tarybai.

**IV SKYRIUS**

**SPORTO Tarybos SUDĖTIS ir veiklos organizavimas**

12. Sporto tarybą, sudarytą iš 15 (penkiolikos) narių, tvirtina Savivaldybės taryba savo kadencijos laikotarpiui.

13. Sporto tarybai atstovus siūlo:

13.1. visų Klaipėdos miesto sporto šakų atstovai, t. y. federacijos (sąjungos), jei tokių nėra – sporto klubas (jeigu yra tik vienas veikiantis mieste) arba sporto šakos sporto klubų atstovų susirinkimas išrenka ir deleguoja po 1 atstovą;

13.2. Savivaldybės administracijos Sporto, Švietimo ir Sveikatos apsaugos skyriai – po 1 atstovą;

13.3. Klaipėdos universitetas – 1 atstovą;

13.4. Žurnalistų sąjunga – 1 sporto žurnalistą;

13.5. Savivaldybės tarybos Kultūros, švietimo ir sporto komitetas – 1 atstovą.

14. Sporto skyrius organizuoja Sporto tarybos rinkimus, paskelbęs informaciją vietinėje spaudoje ir savivaldybės interneto svetainėje www.klaipeda.lt. Skelbime nurodoma Klaipėdos miesto sporto šakų deleguojamų atstovų rinkimų organizavimo terminai ir tvarka. Paraiškos teikiamos Sporto skyriui. Jeigu atitinkamos sporto šakos atstovai nesusitaria ir deleguoja daugiau kaip vieną kandidatą, Sporto skyrius pakartotinai prašo per nustatytą terminą susitarti ir priimti bendrą sprendimą dėl vieno atstovo delegavimo. Kitu atveju nesusitarusios sporto šakos atstovų kandidatūros į Sporto tarybos rinkimus netraukiamos. Sporto skyrius su visais Klaipėdos miesto sporto šakų pasiūlytais atstovais organizuoja susirinkimą ir paprasta balsų dauguma išrenka 9 atstovus į Sporto tarybą. Visiems deleguojamiems atstovams nesusirinkus į rinkiminę konferenciją, susirinkimas organizuojamas antrą kartą ir balsuojama nepriklausomai nuo to, ar yra visi atstovai.

15. Sporto tarybos darbe be balsavimo teisės dalyvauja Sporto skyriaus darbuotojai, kuriems gali būti suteikta galimybė pasisakyti ar paklausti.

16. Sporto taryba per pirmąjį savo posėdį iš narių renka kandidatą į pirmininkus. Sporto tarybos pirmininko kandidatūrą teikia savivaldybės merui. Sporto tarybos pirmininką Savivaldybėsmero teikimu tvirtina Savivaldybės taryba.

17. Sporto tarybos pirmininko pavaduotojas renkamas iš Sporto tarybos narių balsų dauguma. Pavaduotojo kandidatūrą siūlo pirmininkas, taip pat jis gali siūlyti atleisti pirmininko pavaduotoją iš pareigų.Sporto taryba iš savo narių išsirenka sekretorių.

18. Pirmininkas inicijuoja ir pirmininkauja Sporto tarybos posėdžiams, o jo nesant šias pareigas atlieka pavaduotojas.

19. Esant būtinybei Sporto tarybos posėdžius gali inicijuoti Sporto skyrius.

20. Sporto taryba iš savo narių gali sudaryti darbo grupes atskiroms problemoms nagrinėti.

21. Kiekvienas Sporto tarybos narys turi teisę siūlyti klausimus posėdžiui, apie tai informuodamas pirmininką.

22. Sporto tarybos posėdžiai vyksta ne rečiau kaip vieną kartą per ketvirtį. Neeilinis posėdis gali būti sukviestas ne mažiau kaip 5 Sporto tarybos narių pageidavimu.

23. Posėdžiai yra atviri ir skelbiami žiniasklaidoje. Visi Sporto tarybos veiklos dokumentai (Nuostatai, sudėtis, kontaktiniai duomenys, posėdžiai) skelbiami savivaldybės interneto svetainėje.

24. Sporto tarybos sekretorius, prieš organizuodamas posėdį, surenka informaciją apie Sporto tarybos narių galimybę dalyvauti posėdyje. Sporto tarybos narys, negalintis dalyvauti posėdyje, gali išreikšti savo nuomonę raštu, ją pateikęs Sporto tarybos pirmininkui.

25. Sporto tarybos posėdžiai yra teisėti, kai juose dalyvauja daugiau kaip pusė Sporto tarybos narių.

26. Sporto tarybos nutarimai yra teisėti, jei jiems paprasta balsų dauguma pritaria posėdyje dalyvavę Sporto tarybos nariai. Balsams pasiskirsčius po lygiai, posėdžio pirmininko balsas yra lemiamas.

27. Sporto tarybos posėdžių ir nutarimų protokolus pasirašo pirmininkas ir sekretorius.

28. Vadovaudamasis šiais Nuostatais bei įgaliotas Sporto tarybos nutarimais, pirmininkas atstovauja Sporto tarybai valstybinėse ir nevalstybinėse institucijose, įstaigose ir organizacijose.

29. Sporto tarybos nario įgaliojimai pasibaigia:

29.1. nutrūkus jo atstovavimo ar darbo santykiams atstovaujamoje įstaigoje ar organizacijoje;

29.2. Sporto tarybai ar Savivaldybės tarybai pareiškus nepasitikėjimą;

29.3. Sporto tarybos nariui atsistatydinus savo noru;

29.4. Sporto tarybos narį atšaukus jį delegavusios institucijos iniciatyva.

30. Naują narį į laisvą vietą siūlo ta organizacija, kuriai atstovavo atsistatydinęs Sporto tarybos narys.

31. Sporto tarybos narys, per kalendorinius metus nedalyvavęs daugiau kaip pusėje posėdžių, yra siūlomas išbraukti iš narių sąrašo ir į jo vietą (sporto šakos, kuriai atstovavo) siūloma nauja kandidatūra.

32. Sporto taryba dirba pagal kasmet sudaromą ir tvirtinamą (protokoliniu sprendimu) veiksmų planą.

**V SKYRIUS**

**BAIGIAMOSIOS NUOSTATOS**

33. Sporto tarybos veiklos dokumentai (posėdžių protokolai, susirašinėjimo medžiaga, ekspertų išvados ir kita) saugomi Lietuvos Respublikos archyvų įstatymo ir kitų teisės aktų nustatyta tvarka ir terminais.

34. Pasikeitus Sporto tarybos sekretoriui, visi dokumentai per 5 darbo dienas perduodami išrinktam naujam Sporto tarybos sekretoriui – surašomas perdavimo ir priėmimo aktas, kuriame nurodomi perduodami dokumentai.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_